Z A P I S N I K
8. sjednice Vijeća Mjesnog odbora Janko Matko održane 15. siječnja 2026. 
Zagreb, Ulica Franje Horvata Kiša 12 s početkom u 17,00 sati

Nazočni članovi Vijeća:
Vesna Špiljar, Ivana Dražić, Marko Radelić, Nenad Harak i Pavao Škoko Gavranović.

Predsjedava gospođa Vesna Špiljar, predsjednica Vijeća.

Zapisnik vodi: gospođa Vesna Špiljar, predsjednica Vijeća.

Predsjednica konstatira da je nazočno 5 od ukupno 5 članova Vijeća, što znači da Vijeće može pravovaljano odlučivati, te otvara 8. sjednicu Vijeća Mjesnog odbora.

Predsjednica Vijeća daje zapisnik 7. sjednice na verifikaciju.
Vijeće prihvaća tekst Zapisnika 7. sjednice Vijeća.
Na prijedlog predsjednice Vijeće jednoglasno utvrđuje:

DNEVNI  RED

	1. 
	Zaključci o aktualnoj prometnoj i komunalnoj problematici - donošenje zaključaka


	2. 
	Pitanja, prijedlozi i obavijesti



Ad1. Zaključci o aktualnoj prometnoj i komunalnoj problematici - donošenje zaključaka

Uvodno obrazloženje iznosi Predsjednica Vijeća 

U raspravi sudjeluju: Vesna Špiljar, Ivana  Dražić, Marko Radelić, Nenad Harak i Pavao Škoko Gavranović, 

Vijeće jednoglasno donosi

 Zaključak  o aktualnoj prometnoj i komunalnoj problematici - donošenje zaključaka

(Zaključak se prilaže ovom zapisniku i njegov je sastavni dio.)

Ad2. Pitanja, prijedlozi i obavijesti

Izvješća primljena na znanje.

	Član Vijeća
	Kratak sadržaj pitanja ili prijedloga


	Pavao Škoko Gavranović
	Vijeće Mjesnog odbora „Janko Matko“ raspravljalo je o problemima vezanim uz čišćenje snijega u prilaznim ulicama tijekom zimskih uvjeta.
a) Očitovanje na postojeće stanje
Vijeće utvrđuje da u razdoblju od 5. siječnja do 12. siječnja 2026. godine zimska služba nije u potpunosti i pravodobno osigurala sustavno održavanje javnih prometnih i pješačkih površina na području Mjesnog odbora „Janko Matko“.
Prema dostupnim saznanjima i zapažanjima s terena, procjenjuje se da ralice nisu obišle približno 50 % ulica na području mjesnog odbora, uključujući sljedeće ulice:
1. Ulica Joze Laurenčića
1. Ulica Šime Starčevića
1. Ulica Marije Jurić Zagorke
1. Ulica Franje Horvata Kiša
1. Avenija Marina Držića (kućni brojevi 81, 83 i 85)
Također je utvrđeno da posipavanje kolnika i nogostupa solju nije provedeno pravodobno niti u dostatnom opsegu, čime je bila ugrožena sigurnost sudionika u prometu i pješaka.
b) Uputa za postupanje u budućnosti
Vijeće Mjesnog odbora „Janko Matko“ smatra nužnim da se u budućim zimskim uvjetima osigura dosljedna, ravnomjerna i pravodobna provedba mjera zimske službe na području cijelog mjesnog odbora. Posebno se naglašava potreba za:
1. pravodobnim čišćenjem svih ulica, parkirališta i nogostupa,
1. pravovremenim i dostatnim posipavanjem kolnika i pješačkih površina,
1. trajnom dostupnošću soli za građane na javnim lokacijama,
1. prioritetnim održavanjem ključnih pješačkih točaka, osobito pothodnika.
[bookmark: _GoBack]
Uz zapisnik prilažemo, izdvojeno vijećničko pitanje vijećnika Pavao Škoko Gavranovića- Izdvojeno vijećničko pitanje


Upućujem ovo pitanje Voditelju zimske službe gospodinu Pavuni, pročelniku zagrebačkog Gradskog ureda za mjesnu samoupravu, civilnu zaštitu i sigurnost, predsjednik Nadzornog odbora Zagrebačkog holdinga i predsjednik stožera Zimske službe kao i zamjeniku gradonačelnika gospodinu Korlaetu, jer je stanje na terenu na području Mjesnog odbora Janko Matko u potpunoj suprotnosti s izjavama koje su gradski dužnosnici dali javnosti.

Najmanje četvrti dan (6. siječnja prestaje padati snijeg, a 10. siječnja se smatra četvrtim danom) nakon nastanka snježnih padalina, približno 50% ulica na prostoru MO Janko Matko i dalje je neočišćeno. Riječ je o značajnom djelu Ulice Joze Laurenčića te cijelim Ulicama Šime Starčevića, Marije Jurić Zagorke i Franje Horvata Kiša. U kojima nije zabilježen prolazak ralica niti bilo kakva aktivnost čišćenja u organizaciji Zimske službe. Jednako zapušteno stanje evidentno je i na parkiralištima, osobito na velikom parkiralištu ispred tzv. „bijele zgrade“, kao i na pješačkim stazama unutar kvarta i oko dječjih igrališta. Jedine očišćene površine ispred stambenih zgrada rezultat su isključivo angažmana samih stanara, a ne sustavnog djelovanja grada.

U tom kontekstu, izjave predsjednika stožera Zimske službe da je stanje na cestama „vrlo dobro“, dane u HRT-ovoj emisiji Otvoreno 7.1., te izjave zamjenika gradonačelnika da je „ralica dva puta prošla svaku cestu“ od 6.1. ne mogu se tumačiti drugačije nego kao grubo iskrivljavanje stvarnog stanja. Postavlja se pitanje govorimo li o istoj stvarnosti?
Stoga izravno pitam, na temelju kojih konkretnih, provjerljivih podataka su dane navedene izjave i tko preuzima odgovornost za očitu razliku između službenih izjava gradske vlasti i realnog stanja na terenu? Ako su ralice doista prošle svaku cestu, kako je moguće da cijele ulice i danima ostaju neočišćene? Ovdje želim odmah odbaciti jako slabašan pokušaj argumentacije da su 'nepropisno parkirana vozila' razlog zašto ralice nisu ulazile u pojedine ulice, osim što postoje manje ralice koje bi bez ikakvog problema prošle kroz sporedne ulice postoji i mogućnost organiziranog dolaska timova Zimske službe s lopatama te se tako moglo pristupiti čišćenju cesta - održavanje cesta je isključiva nadležnost grada. 
Nadalje, zahtijevam jasno očitovanje ako je područje MO Janko Matko svjesno zanemareno u provedbi plana čišćenja Zimske službe, ako je došlo do ozbiljnog organizacijskog i nadzornog propusta ili se radi o sustavnom problemu netočnog i uljepšanog izvještavanja javnosti o radu gradske uprave?

Građani moga kvarta imaju pravo na sigurnost te pružanje usluga koje Gradu Zagrebu plaćamo kroz najviše lokalne poreze u Hrvatskoj.



Pavao Škoko Gavranović






Sjednica je završila u 19.45.sati

KLASA: 024-08/26-003/78

Zagreb, 15. siječnja 2026.

Zapisnik uredila:
Vesna Špiljar
Predsjednica
Vijeća Mjesnog odbora Janko Matko

Vesna Špiljar


Na temelju članka 99. Statuta Grada Zagreba (Službeni glasnik Grada Zagreba (23/16, 2/18, 23/18, 3/20, 3/21, 11/21 - pročišćeni tekst, 16/22) Vijeće Mjesnog odbora Janko Matko na 8. sjednici, 15. siječnja 2026, donijelo je

Z A K L J U Č A K
o davanju mišljenja i prijedloga vezanih uz sječu stabala na lokaciji Avenija Marina Držića 81b


1. Vijeće Mjesnog odbora „Janko Matko“ razmatralo je prijedlog sječe stabala na lokaciji Avenija Marina Držića 81b te jednoglasno donosi mišljenje da se stabla na istočnoj strani predmetne lokacije ne uklanjaju, već da se provede stručno orezivanje grana koje dodiruju ili se naslanjaju na stambenu zgradu, u skladu s pravilima struke i važećim propisima.

2. Za stabla na zapadnoj strani predmetne lokacije, Vijeće Mjesnog odbora „Janko Matko“ utvrđuje da, ukoliko su prema stručnoj procjeni zdrava te ne predstavljaju prijetnju sigurnosti ljudi i imovine, ne postoji opravdana potreba za njihovom sječom.

3. U slučaju da nadležna stručna služba utvrdi kako je sječa pojedinog stabla nužna, Vijeće Mjesnog odbora „Janko Matko“ inzistira da se na istoj lokaciji osigura sadnja novog stabla, primjerenog vrste, dimenzije i karakteristika prostoru i urbanom okruženju, sukladno pravilima krajobrazne i arborističke struke.

4. Ovaj Zaključak temelji se na zahtjevu i očitovanju stanara predmetne lokacije te predstavlja mišljenje mjesne samouprave u postupku donošenja odluke nadležnih gradskih tijela.

5. Ovaj Zaključak dostavlja se Vijeću Gradske četvrti Peščenica-Žitnjak na postupanje.

6. Obrazloženje je sastavni dio ovog Zaključka.
O B R A Z L O Ž E N J E:
Na lokaciji Avenija Marina Držića 81b nalaze se stabla koja čine sastavni dio urbanog zelenila i značajno doprinose kvaliteti stanovanja. Stanari predmetne zgrade iskazali su protivljenje uklanjanju stabala, ističući njihovu važnu ulogu u osiguravanju prirodne hladovine, poboljšanju mikroklimatskih uvjeta, smanjenju urbanog zagrijavanja te općem vizualnom i okolišnom standardu prostora. S obzirom na navedeno, Vijeće Mjesnog odbora „Janko Matko“ smatra da se eventualni problemi vezani uz dodirivanje grana sa stambenom zgradom mogu riješiti stručnim orezivanjem, bez potrebe za uklanjanjem cijelih stabala, čime se postiže ravnoteža između sigurnosti objekta i očuvanja zelenih površina. Za stabla na zapadnoj strani lokacije, Vijeće zauzima stav da sječa nije opravdana ukoliko stabla nisu bolesna, oštećena ili opasna, te da se svaka odluka o uklanjanju mora temeljiti isključivo na stručnoj procjeni nadležnih službi. U slučajevima kada je sječa neizbježna, nužno je osigurati zamjensku sadnju, kako bi se očuvao kontinuitet zelenila i dugoročno zaštitila kvaliteta životnog prostora. Zaključak je donesen radi zaštite javnog interesa, očuvanja urbanog zelenila i uvažavanja stavova stanara, uz poštivanje stručnih standarda i važećih propisa.

PREDSJEDNICA VIJEĆA
MJESNOG ODBORA JANKO MATKO

Vesna Špiljar



